It-trapass taż-żmien ibiddel iċ-ċirkostanzi li fihom jgħixu l-bnedmin. Problemi nsibu quddiemna, oħrajn jinbtu daqqa minn dawn stess u daqqa separatment. Diversi mumenti niddependu fuq l-analiżi ta' oħrajn li jindikaw ċar intopp minn ieħor. Niddependu wkoll mhux biss għall-identifikazzjoni, imma għall-possibbli soluzzjonijiet. Hemm f'dan min jaċċetta u min jirrifjuta l-problemi u s-soluzzjonijiet tagħhom. Min imexxi poplu però għandu jagħraf li ser isib, fl-aħħar tal-ġurnata, kollox lura f'ħoġru. Dħul minimu u essenzjali L-Oppożizzjoni, li tirrappreżenta hija wkoll lill-poplu, tul dawn l-aħħar snin tkellmet diversi drabi fuq il-fatt li numru sew fis-soċjetà jinsabu f'kundizzjoni ta' għixien diffiċli. Hemm fatti, numri, statistika li diffiċli taħrabhom u faċli biex tinterpretahom. Il-fatt li għandek numru konsiderevoli ta' persuni f'dawn il-gżejjer li għandhom xogħol , uħud bħala dħul prinċipali tagħhom, oħrajn flimkien ma' wieħed Il-fatt li għandek numru ieħor ta' pensjonanti li għandhom pensjoni baxxa, taħt il-ħames mitt ewro (€500) fix-xahar. Huma fihom infushom riżultati li juru li hemm differenzi soċjali kbar fejn il-ġustizzja soċjali qegħda taqa' lura. Inqassmu aħjar il-ġid nazzjonali Hemm diversi ndikazzjonijiet li hawn persuni li qegħdin jgħixu fil-faqar jew fir-riskju tiegħu. L-Oppożizzjoni dan qalitu, u qegħda tkompli tgħidu sabiex il-Gvern jieħu l-passi neċessarji sabiex min huwa minn taħt jitla' 'l fuq. Min qiegħed ibati naraw kif nutilizzaw il-ġid komuni biex innaqqsulu minn dan u nġibuh lura fit-triq li jfendi għal rasu. Dan huwa fl-interess ġenerali tas-soċjetà. Mhux biss. F'dan il-mument storiku huwa ferm iktar possibbli minn oħrajn proprju għax l-Istat għandu ekonomija soda li jista' u li aħna ngħidu, għandu, iqassam iktar mill-ġid nazzjonali lil dawk li m'għandhomx. Proprju tul din il-ġimgħa li fakkarna l-mija u ħamsa u għoxrin anniversarju mill-Enċiklika ta' Papa Ljun XIII , rajna rapport interessanti mill-Caritas. Proprju f'dik l-Enċiklika nsibu b'mod ċar u dirett is-sejħa għall-paga li hija ġusta u li tassiġura għixien deċenti lill-ħaddiem. Waħda li mhix marbuta mal-prezz tas-suq, iżda mad-dinjità ta' kull persuna umana. Terġa' wkoll, dan ir-rapport qed joħroġ f'sitwazzjoni ekonomika u soċjali differenti minn ta' ftit żmien ieħor. Għax wieħed irid jirrimarka u jgħid li minkejja l-fatt li l-ekonomija, kif nisimgħu, sejra tajjeb hemm fuq nett u li hemm ħafna tipi ta' mpjiegi li ġew maħluqa, xorta nsibu l-bżonn ta' rapport li jimmira li jċaqlaq l-ilmijiet. Figuri ġodda fir-rapport Caritas Ir-rapport huwa mmirat direttament sabiex janalizza kemm jista' jkun xjentifikament familja li qegħda fil-parti ta' isfel fil-klassi ekonomika, tal-inqas, x'għandha bħalissa u x'attwalment għandha bżonn. X'għandha bżonn sabiex tgħix aħjar u f'dan ikollha ħajja deċenti. Ir-rapport jaqbad diversi sitwazzjonijiet u janalizza jekk bid-dħul preżenti l-poplu huwiex ilaħħaq maż-żieda fl-għoli tal-ħajja, mal-kirjiet, mal-ikel u diversi punti li llum għandna lkoll naċċettaw li huma neċessarji sabiex bnedmin f'din il-gżira jgħixu deċentement. Kemm però ser jingħata piż issa għad irridu naraw. Il-prijoritajiet nazzjonali Waqt li jidher li l-prijoritajiet nazzjonali tal-Gvern preżenti qegħdin immirati lejn dawk li huma affluwenti, is-sitwazzjoni li toħroġ minn dan ir-rapport titlob oħrajn. Għax irridu ngħidu li qegħdin naraw li huwa iktar importanti għat-tmexxija preżenti: l-ewwel, li tmur tiġri mal-irkejjen tad-dinja tbigħ iċ-ċittadinanza tagħna lil min irid jużana fost dawk li m'humiex nieqsa mill-flus; u t-tieni, li tibgħat il-messaġġ li hemm ferm iktar importanza mogħtija lill-korrettezza, lis-sewwa u r-rettitudni morali li n-nuqqasijiet tal-kwistjoni Panama kixfu. Dawn m'humiex prijoritajiet għal min qiegħed taħt għax m'għandux. Huma għal min qiegħed 'il fuq. Passi u soluzzjonijiet Ir-rapport Caritas jitkellem fuq żieda fil-paga minima nazzjonali. Din tista' tkun soluzzjoni. Biss ikun aħjar jekk tkun parti minn pakkett sħiħ ta' passi li jindirizzaw din il-problema. Għax anki jekk l-Oppożizzjoni u l-Caritas ma jaqblux man-numru attwali mal-Gvern, xorta kull naħa taqbel u ma tiċħadx illi hemm persuni f'din il-kategorija. Għalhekk hemm varjetà ta' sitwazzjonijiet u ċirkostanzi. Dik li tidher tajba għal naħa taf ma tkunx għal kull parti. L-istat soċjali hemm irid jibqa'; m'għandux jiġi mċaqlaq. Għandu jiġi ssudat, mibdul u riformat sabiex il-miżuri, skemi, li għandna jolqtu iktar direttament il-pożizzjonijiet varji tal-bnedmin tal-lum u mhux ta' dawk tal-passat. Laqgħat mal-Caritas Kif għedna diġà, iż-żminijiet jinbidlu u magħhom iċ-ċirkostanzi. Dak li kien tajjeb u preċiż qabel illum, kif qed naraw, m'għadux. Ir-rapport tal-Caritas huwa ċar u tond. Vuċi b'saħħitha għal min irid jibdel u jgħin. Laqgħat magħha mill-Kabinett u minn oħrajn huma tajbin, ma hemmx dubju. Biss il-fatti, il-figuri jitkellmu waħdehom. L-Oppożizzjoni ilha għal dawn l-aħħar tlett snin tiġbed l-attenzjoni dwar dan l-istat tal-affarijiet. Hemm issa l-bżonn ta' passi fid-direzzjoni t-tajba li jimmiraw lejn bidliet li jwieġbu verament għall-bżonnijiet tal-poplu. Dawk li f'isimhom u lkoll kemm aħna nirrappreżentaw sabiex nassiguraw il-ġustizzja soċjali.
Hajja deċenti llum